Kinders vergiftig op stortingsterrein‘n Stortingsterrein buite Uitenhage waar kinders glo vergiftig is. (Foto: SAPS) Vier kinders tussen die ouderdomme van drie en 11 jaar is Sondag dood nadat hulle ŉ toksiese middel ingeneem het by ŉ stortingsterrein in Motherwell naby Uitenhage in die Oos-Kaap. “ŉ Sewejarige het die beproewing oorleef,” sê kapt. Andre Beetge, polisiewoordvoerder in Motherwell. Die Motherwell-gesondheidsentrum het die kinders behandel en die polisie net ná 18:00 Sondag in kennis gestel dat kinders besig is om dood te gaan weens vergiftiging. Die driejarige Alunamda Mqawu is dood met sy aankoms by die sentrum . Sy suster, die 10-jarige Zintle Mqawu, en nog ŉ broer en suster, Alizwa Rhwayibana (5) en Asive Rhwayibana (11), is dood terwyl hulle behandeling by die sentrum ontvang het. “Die sewejarige Asiphile Grootboom is later die middag met soortgelyke simptome ingebring, maar het oorleef nadat hy behandeling ontvang het,” sê Beetge. Volgens Beetge is al die kinders vriende en was hulle glo besig om op die stortingsterrein naby hul huis te speel toe hulle van die kos op die terrein geëet het. “Daar is gerugte dat hulle kaas en skyfies geëet het, maar die polisie sal eers ŉ beter idee hê van wat hul dood veroorsaak het wanneer forensiese en nadoodse ondersoeke afgehandel is,” sê Beetge. Die polisie en inwoners het Maandag die gebied besoek waar rommel en afval gestrooi lê in ŉ oop gebied wat onder kragdrade verbyloop. Die gebied is ongeveer 100 meter van die huise waarin die kinders woon. Beetge sê ŉ geregtelike doodsondersoek is aan die gang en enigiemand met inligting wat die polisie van hulp kan wees, moet die Motherwell-polisiestasie by 08600 10111 kontak. Die gemeenskap is gewaarsku om nie enigiets te eet wat op stortingsterreine gevind word nie.